**PRACOVNÝ LIST**

**JUHOVÝCHODNÁ EURÓPA**

**Prečítaj si text o juhovýchodnej Európe:**

1. Srbsko je najväčším štátom bývalej Juhoslávie. Jeho rozloha je 88 360 km². Má 9,3 mil. obyvateľov. Hlavné mesto Srbska je Belehrad. Srbsko má dostatok nerastných surovín, ale chýbajú mu väčšie zásoby palív. Ťaží sa najmä meď, magnezit a hnedé uhlie. V poľnohospodárstve sa na severe pestuje najmä pšenica, kukurica, ovocie, zelenina a na juhu vinič. Významné mestá sú Niš a Kragujevac.

2. Čierna Hora je hornatý štát. Takmer celé územie zaberá pohorie Dináre. V pohoriach sú viaceré krasové územia. Vo vnútrozemí v okolí Skadarského jazera sa rozprestiera nížina s úrodnými pôdami. Najväčším priemyselným strediskom je hlavné mesto Podgorica s rozvinutým strojárskym, hutníckym a potravinárskym priemyslom.

3. Bosna a Hercegovina je prevažne hornatý štát. Jeho rozloha je 51 200 km² a má 4,6 mil. obyvateľov. Hlavné mesto je Sarajevo. Poľnohospodárstvo sa zameriava na pestovanie zemiakov, jačmeňa a zeleniny. Veľký význam ma pestovanie ovocia a sliviek. Je tu rozvinutý hutnícky, strojársky a potravinársky priemysel.

4. Macedónsko je vnútrozemský štát prevažne s hornatým povrchom. Väčšinu územia odvodňuje rieka Vardar. Na hraniciach s Albánskom sú dve jazerá: Ochridské a Prespanské. Dôležitý je potravinársky a textilný priemysel. Hlavné mesto Skopje je najväčším priemyselným centrom štátu. Macedónsko patrí medzi najchudobnejšie štáty Európy.

5. Albánsko je prímorský štát na východnom pobreží Jadranského mora. Jeho rozloha je 28 750 km² a má 3,2 mil. obyvateľov. Povrch je prevažne hornatý, menšie nížiny sú iba na pobreží. Väčšinu obyvateľstva tvoria Albánci, ktorí sú moslimovia. Najväčším hospodárskym centrom je hlavné mesto Tirana. V priemysle prevláda výroba potravín, strojársky a chemický priemysel. Málo rozvinuté je poľnohospodárstvo zabezpečujúce produkciu obilnín, viniča, olív, ovocia a zeleniny. Životná úroveň obyvateľov je v Albánsku stále veľmi nízka.

**Odpovedz na otázky :**

1. Ako sa volá hlavné mesto Srbska?
2. Akú rozlohu má Bosna a Hercegovina?
3. Na území Macedónska sa nachádzajú dve jazerá. Ako sa nazývajú?
4. Vymenuj 3 plodiny, ktoré sa pestujú v Srbsku.
5. Ako sa volá hlavné mesto Albánska?
6. Zakrúžkuj správnu odpoveď. Macedónsko patrí medzi : a, najvyspelejšie štáty Európy b, najchudobnejšie štáty Európy
7. Aká je životná úroveň obyvateľov v Albánsku?
8. Vymenuj 3 druhy priemyslu, ktoré sú rozvinuté v Bosne a Hercegovine.
9. Aký je povrch Albánska? ( Kde sa rozprestierajú pohoria a nížiny?)
10. Ktorá rieka odvodňuje väčšinu územia v Macedónsku?